**Informatīvais ziņojums par tiesiskās un ekonomiskās konverģences kritēriju izpildi un Konverģences ziņojuma pieprasīšanu Eiropas Komisijai un Eiropas Centrālajai bankai**

Deklarācijā par Valda Dombrovska vadītā Ministru kabineta iecerēto darbību un Ministru kabineta 2012.gada 19.septembra rīkojuma Nr.441 "Par Latvijas Nacionālo *euro* ieviešanas plānu" 6.punktā kā eiro ieviešanas mērķa datums Latvijā noteikts 2014.gada 1.janvāris.

2012.gada 31.janvārī Saeimā tika apstiprināts *Euro* ieviešanas kārtības likums. Saskaņā ar *Euro* ieviešanas kārtības likuma 2.pantu šā likuma mērķis ir nodrošināt efektīvu un caurskatāmu *euro* ieviešanu Latvijas Republikā. No šī likuma anotācijas I sadaļas 1.punktā norādītās informācijas un 2013.gada 31.janvāra Saeimas sēdes stenogrammas secināms, ka likumdevējs, pieņemot šo likumu, ir atbalstījis valdības noteikto mērķi ieviest *euro* no 2014.gada 1.janvāra.

**Normatīvais ietvars**

Lai Latvija varētu ieviest eiro, tai jāizpilda Līguma par Eiropas Savienības darbību (turpmāk – Līgums) 140.panta 1.punktā noteiktie kritēriji.

Līguma 140.panta 1.punkts nosaka: "Vismaz reizi divos gados vai pēc pieprasījuma, ko iesniedz dalībvalstis ar izņēmuma statusu, [Eiropas] Komisija un Eiropas Centrālā banka sniedz ziņojumus [Eiropas Savienības] Padomei par panākumiem, ko guvušas dalībvalstis ar izņēmumu statusu, pildot saistības attiecībā uz ekonomiskās un monetārās savienības izveidi. Šajos ziņojumos ietver vērtējumu par to, kā katras dalībvalsts tiesību akti, tostarp centrālo banku statūti, sader ar 130.un 131.pantu un [Eiropas Centrālo banku sistēmas un Eiropas Centrālās bankas] Statūtiem. Ziņojumos ir vērtējums arī par to, cik augsts noturīgas konverģences līmenis sasniegts, ņemot vērā katras dalībvalsts atbilstību šādiem kritērijiem:

* augsts cenu stabilitātes līmenis; to konstatē, samērojot inflācijas līmeni attiecīgā valstī ar inflācijas līmeni, augstākais, trijās cenu ziņā stabilākajās dalībvalstīs;
* valsts finanšu stāvokļa stabilitāte; to konstatē, izejot no tā, vai ir sasniegts valsts budžeta stāvoklis bez pārmērīga deficīta, kā noteikts šā Līguma 126.panta 6.punktā;
* vismaz divus gadus attiecīgās valsts valūtas kursa svārstības palikušas Eiropas monetārās sistēmas valūtas kursa mehānisma noteiktajās robežās, un šīs valsts valūta nav devalvēta attiecībā pret euro;
* stabilitāte, ko dalībvalsts ar izņēmuma statusu panākusi konverģencē un ar piedalīšanos valūtas kursa mehānismā, kuru atspoguļo ilgtermiņa procentu likmes.

Četri šajā punktā minētie kritēriji un attiecīgie laikposmi, kuros tie jāievēro, ir sīkāk noteikti Līgumiem pievienotā protokolā. [Eiropas] Komisijas un Eiropas Centrālās bankas ziņojumos ņem vērā arī tirgu integrācijā gūtos sasniegumus, kārtējo maksājumu bilances un to dinamiku, kā arī darbaspēka vienību izmaksu un citu cenu indeksu attīstību."

Tātad eiro ieviešana iespējama tikai izpildoties diviem priekšnoteikumiem:

1. tiesiskās konverģences nodrošināšana, ko raksturo valsts tiesību aktu saderība ar Līgumu un Eiropas Centrālo banku sistēmas (turpmāk – ECBS) un Eiropas Centrālās bankas (turpmāk – ECB) Statūtiem;
2. ekonomiskās konverģences nodrošināšana, ko raksturo Līguma 140.panta 1.punktā minēto kritēriju izpilde.

**Tiesiskā konverģences nodrošināšana**

Eiropas Komisija (turpmāk – EK) un ECB tiesiskās konverģences ziņojumos ietver vērtējumu kā dalībvalsts tiesību akti, tostarp centrālo banku statūti (Latvijas gadījumā – likums "Par Latvijas Banku"), sader ar Līguma 130. un 131. pantu un ECBS un ECB Statūtiem.

Ņemot vērā minēto, lai nodrošinātu tiesisko konverģenci, Saeima 2012.gada 20.decembrī pieņēma likumu "Grozījums likumā "Par interešu konflikta novēršanu valsts amatpersonu darbībā"" un 2013.gada 10.janvārī likumu "Grozījumi likumā "Par Latvijas Banku"".

Likumā "Grozījumi likumā "Par Latvijas Banku"" (turpmāk – likums) precizēti Latvijas Bankas mērķi un uzdevumi, kā arī precizēta Latvijas Bankas funkcionālā, institucionālā, personiskā un finansiālā neatkarība atbilstoši Līguma un Statūtu regulējumam. Likumā noteikts, ka Latvijas Bankas galvenais mērķis ir saglabāt cenu stabilitāti, un, nekaitējot šim galvenajam mērķim, Latvijas Banka arī atbalsta vispārējo ekonomikas politiku Eiropas Savienībā. Likumā noteikts, ka atbilstoši Statūtu regulējumam Latvijas Banka piedalās ECBS uzdevumu izpildē (Eiropas Savienības monetārās politikas definēšanā un īstenošanā; ārvalstu valūtas operāciju veikšanā; Eiropas Savienības dalībvalstu ārējo rezervju turēšanā un pārvaldīšanā; maksājumu sistēmu raitas darbības veicināšanā; statistisko datu vākšanā, statistikas sagatavošanā un izplatīšanā), kā arī likumā noteiktas Latvijas Bankas tiesības un instrumenti, lai Latvijas Banka varētu sasniegt minētos mērķus un izpildītu uzdevumus.

Ar likuma "Par interešu konflikta novēršanu valsts amatpersonu darbībā" grozījumu tika noteikts, ka Latvijas Bankas prezidents, viņa vietnieks un Latvijas Bankas padomes locekļi var savienot savu amatu ar amatu, kuru viņi ieņem saskaņā ar likumu vai Saeimas apstiprinātajiem starptautiskajiem līgumiem, Ministru kabineta noteikumiem un rīkojumiem, ja šāda amatu savienošana neapdraud Latvijas Bankas un attiecīgas valsts amatpersonas, tai veicot ar amata pienākumu pildīšanu saistītas darbības, neatkarību.

Par augstāk minētajiem likumiem pirms to pieņemšanas Saeimā tika saņemts ECB atzinums, kā to paredz Līguma 127.panta 4.punkts.

Konverģences ziņojumos dalībvalstīm tiek skaidri norādīts, ka pamatojoties uz Savienības ekskluzīvo kompetenci noteikt vienotās valūtas nosaukumu, jebkādas novirzes no šā noteikuma neatbilst Līgumam un ir jānovērš.

Eiropas Centrālā Banka ir paudusi stingru nostāju (tai skaitā arī Latvijai) par dalībvalstu iespējām regulēt *euro* valūtas nosacījumus nacionālajos tiesību aktos un norādījusi, ka Eiropas Savienība savu ekskluzīvo kompetenci noteikt vienotās valūtas nosaukumu, ir īstenojusi, pieņemot tieši piemērojamas Eiropas Savienības tiesību normas, tādējādi šajā jautājumā nav nepieciešams pieņemt valsts līmeņa tiesību aktus.

Šobrīd Latvijā ir spēkā esoši Ministru kabineta 2005.gada 26.jūlija noteikumi Nr.564 "Noteikumi par Eiropas Savienības vienotās valūtas vienības nosaukuma atveidi latviešu valodā", kas, ņemot vērā Eiropas Centrālās Bankas pausto viedokli, ir jāatceļ, jo minētajos noteikumos ietverto jautājumu regulējumu par *euro* valūtas nosaukumu un lietojumu jau nosaka 1998. gada 3. maija Padomes Regulā (EK) Nr. 974/98 par *euro* ieviešanu.

Atsaucoties uz augstāk minēto, pēc Ministru kabineta 2005.gada 26.jūlija noteikumu Nr.564 "Noteikumi par Eiropas Savienības vienotās valūtas vienības nosaukuma atveidi latviešu valodā" atcelšanas, Latvija būs izpildījusi visus tiesiskās konverģences kritērijus, lai nodrošinātu, ka tās tiesību akti sader ar Līguma 130. un 131. pantu un ECBS un ECB Statūtiem.

**Ekonomiskās konverģences nodrošināšana**

I Ekonomiskās konverģences kritēriji

Ekonomiskās konverģences kritēriji [saukti arī par Māstrihtas kritērijiem] sīkāk iztirzāti Eiropas Savienības dibināšanas līgumiem pievienotajā protokolā (Protokols Nr.13 par konverģences kritērijiem; turpmāk – Protokols).

1. Cenu stabilitātes kritērijs

Līguma 140.panta 1.punkta pirmajā ievilkumā minētaiscenu stabilitātes kritērijssaskaņā ar Protokola 1.pantā noteikto nozīmē, ka"dalībvalstī ir stabilas cenas un vienā gadā pirms novērtējuma vidējais inflācijas līmenis nepārsniedz 1,5 procentu punktus, to samērojot ar, augstākais, tādu triju dalībvalstu datiem, kur cenu stabilitāte ir vislielākā. Inflāciju aprēķina, salīdzinot patēriņa cenu indeksus un ņemot vērā to, ka dažādās valstīs to nosaka dažādi".

Tātad saskaņā ar šī kritērija prasībām inflācijas līmenis valstī nedrīkst vairāk kā par 1,5 procentu punktiem pārsniegt vidējo inflācijas līmeni trijās Eiropas Savienības dalībvalstīs, kurās iepriekšējos 12 mēnešos bija viszemākā inflācija.

Lai spētu vispusīgāk novērtēt cenu norišu ilgtspēju, 12 mēnešu vidējā SPCI inflācija atsauces periodā tiek aplūkota, ņemot vērā dalībvalsts ekonomisko darbību cenu stabilitātes ziņā pēdējos 10 gados. Tāpēc uzmanība pievērsta monetārās politikas virzienam, īpaši tam, vai monetārās iestādes galvenokārt koncentrējušās uz cenu stabilitātes nodrošināšanu un saglabāšanu, kā arī uz citu ekonomiskās politikas jomu ieguldījumu šā mērķa sasniegšanā. Turklāt ņemta vērā makroekonomiskās vides ietekme uz cenu stabilitātes nodrošināšanu. Cenu dinamika vērtēta pieprasījuma un piedāvājuma apstākļos, t.sk. aplūkojot arī vienības darbaspēka izmaksas un importa cenas ietekmējošos faktorus. Visbeidzot, vērtētas arī citu svarīgu cenu indeksu (piemēram, SPCI, izņemot neapstrādātu pārtiku un enerģiju, SPCI nemainīgu nodokļu gadījumā, nacionālā PCI, privātā patēriņa deflatora, IKP deflatora un ražotāju cenu) tendences. Nākotnes perspektīvā sniegts ieskats gaidāmajās inflācijas norisēs tuvāko gadu laikā, t.sk. svarīgāko starptautisko organizāciju un tirgus dalībnieku prognozes. Turklāt raksturoti institucionālie un strukturālie aspekti, kas svarīgi, lai pēc eiro ieviešanas saglabātu cenu stabilitāti veicinošu vidi.

1. Valsts finanšu stāvokļa stabilitātes kritērijs

Līguma 140.panta 1.punkta otrajā ievilkumā minētais valsts finanšu stāvokļa stabilitātes kritērijssaskaņā ar Protokola 2.pantā noteikto nozīmē, ka "novērtējuma brīdī uz dalībvalsti neattiecas atbilstīgi [Līguma] 126.panta 6.punktam pieņemtais [Eiropas Savienības] Padomes lēmums par pārmērīgu budžeta deficītu".

Līguma 126.pantā noteikta pārmērīga budžeta deﬁcīta novēršanas procedūra. Saskaņā ar 126.panta 2. un 3.punktu EK sagatavo ziņojumu, ja ES dalībvalsts neizpilda prasības attiecībā uz ﬁskālo disciplīnu, jo īpaši, ja:

1. plānotā vai reālā valdības budžeta deficīta attiecība pret iekšzemes kopproduktu (turpmāk – IKP) pārsniedz atsauces vērtību (kas Protokolā par pārmērīga budžeta deficīta novēršanas procedūru noteikta kā 3% no IKP), izņemot gadījumus, kad:
	* šī attiecība ir būtiski un pastāvīgi pazeminājusies un sasniegusi atsauces vērtībai tuvu līmeni,
	* vai arī atsauces vērtība ir pārsniegta tikai izņēmuma kārtā un uz laiku un šī attiecība joprojām ir tuva atsauces vērtībai;
2. valdības parāda attiecība pret IKP pārsniedz atsauces vērtību (kas Protokolā par pārmērīga budžeta deficīta novēršanas procedūru noteikta 60 % no IKP), ja vien šī attiecība pietiekami strauji nesamazinās un netuvinās atsauces vērtībai.

Tātad saskaņā ar šo kritēriju valsts budžetā deficītam ir jābūt zemākam par 3 % no IKP un valsts kopējam parādam jābūt zemākam par 60 % no IKP.

1. Valūtas kursa stabilitātes kritērijs

Līguma 140.panta 1.punkta trešajā ievilkumā minētais valūtas kursa stabilitātes kritērijs saskaņā ar Protokola 3.pantā noteikto nozīmē, ka "dalībvalsts vismaz divus gadus pirms novērtējuma bez lielām grūtībām ir ievērojusi normālās valūtas kursa svārstību robežas, kas paredzētas Eiropas monetārās sistēmas valūtas kursa mehānismā. Proti, dalībvalsts šajā laikposmā pēc savas iniciatīvas nav devalvējusi savas valūtas divpusējo centrālo kursu attiecībā pret euro".

Novērtējot valūtas kursa stabilitāti attiecībā pret eiro, uzmanība pievērsta tam, vai valūtas kurss ir tuvs VKM II centrālajam kursam, ņemot vērā arī faktorus, kuri varētu veicināt attiecīgā valūtas kursa kāpumu, kas atbilst iepriekš izmantotajai pieejai. Tāpēc svārstību koridora diapazons VKM II nerada problēmas valūtas kursa stabilitātes kritērija novērtēšanā.

Turklāt jautājumu par to, vai valstij nav bijušas "nopietnas grūtības", parasti izskata šādi:

1) novērtējot valūtas kursa novirzi no VKM II centrālā kursa attiecībā pret eiro, 2) izmantojot

rādītājus, piemēram, valūtas kursa svārstības attiecībā pret eiro un to tendenci, kā arī īstermiņa

procentu likmju starpības attiecībā pret eiro zonu un to dinamiku, 3) apsverot ārvalstu valūtas intervenču nozīmi un 4) izvērtējot starptautisko finanšu palīdzības programmu nozīmi valūtas

stabilizēšanā.

1. Ilgtermiņa procentu likmju līmeņa kritērijs

Līguma 140.panta 1.punkta ceturtajā ievilkumā procentu likmju konverģences kritērijs saskaņā ar Protokola 4.pantā noteikto nozīmē, ka "dalībvalsts vidējā nominālā ilgtermiņa procentu likme, kas pirms novērtējuma novērota vienu gadu, pārsniedz ne vairāk kā par 2 procentu punktiem likmes, augstākais, trijās dalībvalstīs, kur cenu stabilitāte ir vislielākā. Procentu likmes mēra, par pamatu ņemot valdības ilgtermiņa obligācijas vai līdzīgus vērtspapīrus un ņemot vērā to, ka dažādās valstīs tās nosaka dažādi".

Normā minētā ilgtermiņa procentu likme tiek aprēķināta kā aritmētiskais vidējais rādītājs pēdējo 12 mēnešu laikā tajās pašās trijās Eiropas Savienības dalībvalstīs, kuru dati lietoti cenu stabilitātes kritērija novērtēšanas atsauces vērtības aprēķinā. Procentu likmes tiek aprēķinātas, pamatojoties uz saskaņotajām ilgtermiņa procentu likmēm, kuras noteiktas konverģences novērtēšanai.

Bez šiem četriem pamatkritērijiem Līguma 140. panta 1. punktā ir noteikta prasība vērtēt arī citus faktorus, kas ir nozīmīgi ekonomikas integrācijai un konverģencei. Minētie papildu faktori aptver tirgu integrācijā gūtos sasniegumus, kārtējo maksājumu bilanci un to dinamiku, kā arī darbaspēka vienību izmaksu un citu cenu indeksu attīstību.

II Ekonomiskās konverģences kritēriju izpilde

Visu Māstrihtas kritēriju izpildīšana ir priekšnosacījums, lai valsts pievienotos eiro zonai. Papildus tam, vērtējot valsts gatavību ieviest eiro, ECB un EK vērtē Māstrihtas kritēriju atbilstības ilgtspēju.

Būtiski ir atzīmēt to, ka vairāku Māstrihtas kritēriju izpildi ietekmē citu Eiropas Savienības valstu makroekonomiskie rādītāji, tādējādi ir neiespējami garantēt visu rādītāju izpildi jebkurā brīdī nākotnē. Līdz ar to ilgtspējas novērtējums balstās uz prognozēm par to, vai valsts ekonomikas attīstība un īstenotā fiskālā politika nodrošinās to, ka nebūs vērojamas būtiskas un sistemātiskas novirzes no Māstrihtas kritērijiem. Zems parāda līmenis, atbildīga fiskālā politika un veiktie normatīvo aktu uzlabojumi jaunu ekonomisko burbuļu nepieļaušanai Latvijai nodrošina ilgtspējas kritērija izpildi. Šie nosacījumi vēl vairāk tiks nostiprināti, Latvijai iestājoties eiro zonā, kuras tiesiskais regulējums samazina risku, ka valsts varētu atteikties no atbildīgas fiskālās politikas.

Analizējot iepriekšējo gadu datus par Māstrihtas kritēriju izpildi, var secināt, ka Latviju no dalības eiro zonā, atbilstoši sākotnēji nospraustajam mērķim pievienoties 2008.gadā, ir atturējusi gan inflācijas kritērija un budžeta deficīta kritērija neizpilde, kas spilgti raksturo ekonomikas pārkaršanas sekas un valdības ekspansīvās fiskālās politikas īstenošanu, gan arī valsts vērtspapīru ilgtermiņa procentu likmes kritērija neizpilde, kas norāda uz ārējām bažām par valdības īstenotās ekonomiskās politikas ilgtspējību.

Sākot ar 2012.gada septembri Latvija izpilda visus Māstrihtas kritērijus. Kopumā jāsecina, ka sasniegtais progress kritēriju izpildē ir valdības apzinātas fiskālās un ekonomiskās stratēģijas rezultāts, labojot iepriekšējos gados pieļautās kļūdas un radot pārliecību par Latviju kā uzticamu sadarbības partneri.



**1.attēls. Vispārējās valdības budžeta deficīts Latvijā, % no IKP**

*Avots: Centrālā statistikas pārvalde, 2012.gada novērtējums atbilstoši Finanšu ministrijas aprēķiniem, 2013. – 2015.gada budžeta mērķi atbilstoši Latvijas Konverģences programmai 2012. – 2015.gadam.*

Fiskālās ilgtspējas jomā Latvija ir panākusi būtisku progresu, samazinot budžeta deficītu no pārmērīgi augstiem apmēriem 2009. un 2010.gadā uz saprātīgu fiskālo pozīciju 2011. gadā, kas ir gan būtiskas fiskālās konsolidācijas rezultāts starptautiskās aizdevumu programmas ietvaros, gan īstenoto strukturālo reformu rezultāts (skat. 2. attēlu). Atbilstoši Finanšu ministrijas novērtējumam, budžeta deficīta apmērs 2012.gadā ir plānots 1,5% no IKP, kas ļauj Latvijai kvalificēties Māstrihtas budžeta deficīta kritērija izpildei.

Būtiski ir atzīmēt, ka ir nozīmīgi stiprināts fiskālās disciplīnas regulējums, š.g. 31. janvārī Saeimai pieņemot Fiskālās disciplīnas likumu, kurā ir iestrādāti jaunie Eiropas Savienības fiskālās disciplīnas nosacījumi, kas ir ietverti Līgumā par stabilitāti, koordināciju un pārvaldību ekonomiskajā un monetārajā savienībā, ko Latvija ratificēja 2012.gada 22. jūnijā. Likums paredz nostiprināt vidēja termiņa plānošanu ar likuma spēku, tādējādi mazinot procikliskas fiskālās politikas īstenošanas iespējas. Tas iezīmē jaunu pavērsienu valdības fiskālās politikas kursā, jo pirmo reizi ar likumu tiks noteikts, ka Latvijā ir jāveido ekonomiskajā ciklā sabalansēts budžets, ar to saprotot, ka strukturālais deficīts nedrīkst pārsniegt 0,5% no IKP.



**2.attēls. Vispārējās valdības parāds, % no IKP**

*Avots : Valsts kase*

Attiecībā uz valsts parāda apmēru var secināt, ka Valsts kase ir īstenojusi konservatīvu parāda vadības politiku, kas palīdzēja pēdējās dekādes laikā valsts parādu noturēt vidējā līmenī, nepārsniedzot Māstrihtas kritēriju noteiktos griestus. Papildus tam īstenotā fiskālā konsolidācija ir ļāvusi sabalansēt parāda apmēru, un budžeta sabalansēšana ir mazinājusi nepieciešamību aizņemties papildu resursus.

Jau 2011.gadā tika atsākta sekmīga valsts vērtspapīru emisija finanšu tirgos, vēl nenoslēdzot starptautisko aizņēmumu programmu. 2012.gada noslēgumā tika emitētas septiņu gadu obligācijas 1,25 miljardu ASV dolāru apmērā ar vēsturiski zemāko vērtspapīru procentu likmi, kopš Latvija veic aizņēmumus starptautiskajos finanšu tirgos, kas liecina par investoru pārliecību par Latviju kā drošu vidi investīcijām.

Apsveicami ir arī tas, ka pat 2014. un 2015.gadā, kad Valsts kase plāno veikt būtiskāko starptautiskā aizdevuma atmaksu un esošā aizdevuma pārfinansēšanu, parāda līmenis joprojām būs būtiski zemāks par noteikto Māstrihtas kritērija robežu.



**3.attēls. Vispārējās valdības parāds ES dalībvalstīs 2011.gadā, % no IKP**

*Avots : Eurostat*

Latvija ir zemas inflācijas valsts ar gada vidējo inflāciju aptuveni 2,5% līmenī. Analizējot laika periodus bez izteikta ārējo faktoru spiediena uz kopējo cenu līmeni - no 90.gadu beigām līdz Latvija iestājās Eiropas Savienībā un kopš 2010.gada – var secināt, ka šajos laika periodos Latvijā nebija novērojami citi būtiski inflāciju palielinoši faktori.

Pēdējos gados Latvijā ir bijusi valsts ar zemu pamatinflāciju un aptuveni ¾ no inflācijas veidojās pasaules cenu spiediena vai nodokļu politikas izmaiņu rezultātā. Strauju cenu pieaugumu pēc pievienošanās Eiropas Savienībai 2004.gadā ietekmēja vairāku faktoru kopums:

* Zems privātā sektora parāds
* Neattīstīts finanšu sektors un vājš regulējums
* Agresīva ārvalstu banku cīņa par tirgus daļām
* Strukturāla rakstura pieprasījums pēc mājokļiem
* Procikliskas fiskālās politikas īstenošana



**4.attēls. Gada vidējā inflācija Latvijā, izmaiņas % pret iepriekšējā gada atbilstošo periodu**

*Avots : Eurostat, Finanšu ministrijas aprēķini*

Lai nodrošinātu inflācijas ilgtspēju un neļautu atkārtoties nekustamā īpašuma burbulim, ir būtiski stiprināts finanšu sektora regulējums, kā arī veiktas nozīmīgas izmaiņas nodokļu politikā: paplašināta Kredītu reģistrā iekļautā informācija par aizņēmējiem, nekustamā īpašuma ķīlas tiek izsniegtas pret ienākumu deklarāciju no Valsts ieņēmumu dienesta, paplašināta nekustamā īpašuma nodokļa bāze, iekļaujot tajā arī dzīvojamās platības, kapitāla pieaugums tiek aplikts ar iedzīvotāju ienākuma nodokli.

Tāpat jāatzīmē arī citi faktori, kas principā izslēdz piedāvājuma puses šokus:

* banku sektors ir kļuvis daudz piesardzīgāks, izvērtējot potenciālos kredītņēmējus,
* privātā sektora parādsaistības joprojām ir ļoti augstas, kas mazina strauja pieprasījuma pieaugumu pēc kredītiem varbūtību;
* būtiski ir palielinājies dzīvojamais fonds;
* līdz ar Fiskālās disciplīnas likuma apstiprināšanu Saeimā, nacionālajos normatīvajos aktos iestrādātie ilgtspējīgas fiskālās politikas principi būtiski mazinās iespēju, ka nākotnē valdības fiskālā politika varētu veicināt ekonomikas pārkaršanas risku pieaugumu.

Attiecībā uz piedāvājuma puses inflācijas riskiem – ir nozīmīgi stiprināta darba tirgus vide un plānotas turpmākas reformas, kas nepieļaus algu – cenu spirāles veidošanos: atbalstoša nodokļu politika darbaspēkam, uzlaboti apmācības pasākumi, lai veicinātu strukturālā bezdarba mazināšanos, pasākumi jauniešu bezdarba mazināšanai u.c.

Raugoties no ekonomikas izaugsmes perspektīvas, Latvijā inflācijas līmenis vidējā un ilgākā termiņā visticamāk būs augstāks nekā pašlaik, ko varētu veicināt pakāpeniska tuvošanās attīstīto ES valstu labklājības līmenim. Tomēr sagaidāms, ka cenu līmeņa konverģenci ar eiro zonas valstīm pamatā noteiks produktivitātes pieaugums tirgojamo preču un pakalpojumu sfērā nevis citi faktori.



**5.attēls.** **Latvijas valsts ilgtermiņa parāda vērtspapīru procentu likmes, 12 mēnešu vidējais, %**

*Avots : Eurostat, Latvijas bankas aprēķini*

Kopš straujā valsts ilgtermiņa parāda vērtspapīru procentu likmju kāpuma ekonomiskās krīzes vidū, kas bija gan rezultāts finanšu tirgus spēlētāju spekulācijām, gan arī neskaidrībai par turpmāko Latvijas ekonomisko attīstību, procentu likmes turpina samazināties, kas atspoguļo ārējās vides pārliecību par to, ka Latvijas ekonomika ir stabils garants ieguldījumam valstī, kas ir ticis panākts ar fiskālās ilgtspējas nodrošināšanu un ekonomiskās izaugsmes sekmīgu atjaunošanos.

Sekmīga starptautiskās aizdevuma programmas noslēgšana, atgriešanās starptautiskajos finanšu tirgos, aizdevuma atmaksa Starptautiskajam Valūtas fondam, valsts kredītreitingu atjaunošana līdz investīciju pakāpei, kopējās ekonomiskās attīstības tendences un fiskālās disciplīnas stiprināšana – tie ir pozitīvie aspekti, kurus ārējie partneri novērtē un kuri liek būtisku pamatu tendencei, ka valsts vērtspapīru procentu likmes saglabāsies zemā un ilgtspējīgā līmenī.

**Konverģences ziņojuma pieprasīšana**

Ievērojot to, ka Latvija ir sekmīgi īstenojusi tiesisko un ekonomisko konverģenci, kas saskaņā ar Līguma 140.panta 2.punktu ir priekšnosacījums eiro ieviešanai, lai sasniegtu Deklarācijā par Valda Dombrovska vadītā Ministru kabineta iecerēto darbību un Ministru kabineta 2012.gada 19.septembra rīkojuma Nr.441 "Par Latvijas Nacionālo *euro* ieviešanas plānu" 6.punktā noteikto mērķi, ņemot vērā Līguma 140.panta 1.punkta noteikumu, ka EK un ECB pēc dalībvalsts ar izņēmuma statusu (kas ir arī Latvija) pieprasījuma sniedz ziņojumu Eiropas Savienības Padomei par panākumiem, ko guvušas dalībvalstis ar izņēmumu statusu, pildot saistības attiecībā uz ekonomiskās un monetārās savienības izveidi, Latvijai ir jāvēršas EK un ECB ar pieprasījumiem par šāda ziņojuma sagatavošanu.

Finanšu ministrs A.Vilks

01.03.2013. 09:51

2860

I.Jermacāne

Fiskālās politikas departamenta

Fiskālās pārvaldības nodaļas

juriskonsulte

tālr.: 67095429, fakss: 67083830

Ilga.Jermacane@fm.gov.lv